Тырныауз комбинатыр щIэрыщIэу яухуэжынущ
КIуэкIуэ Юрий жэуап иритащ «Российская газета» газетым и корреспондентхэм я упщIэхэм
Ахъшэншэзэрыхъуам къыхэкIыу илъэс тIощIым щIигъу япэкIэ къэувыIауэ щыта Тырныауз вольфрам-молибден комбинатыр къэралым и дэIэпыкъуныгъэкIэ щIэрыщIэу зэтрагъэувэжынущ. «Российская газета» газетым и журналистхэм апхуэдэу яжриIащ КъБР-м и Iэтащхьэ КIуэкIуэ Юрий.
Предприятэр ежьэжа нэужь къагъэсэбэпу щIадзэжынущ Урысейм и Европэ Iыхьэм щыIэ вольфрам-молибден къыщIэхыпIэ нэхъ лъэщ дыдэр. IэщIагъэлIхэм къызэрабжамкIэ, комбинатыр и лъэщагъ псомкIи къагъэсэбэпу щIадзэжа нэужь абы гъэ къэс вольфрам, молибден рудауэ тонн мелуаным нэс къыщIахыфынущ. Абы къыдэкIуэу къэгъэлъэгъуапхъэщ а щIыпIэ дыдэм дыщэу куэд щыIэу къызэрахутар икIи а металл лъапIэр къыщIэхыным пыщIа лэжьыгъэхэри зэрекIуэкIынур.
Комбинатыр зэтегъэувэжынымрэ ар лажьэу утIыпщынымрэ икъукIэ мыхьэнэшхуэ иIэщ къэралым и шынагъуэншагъэр къызэгъэпэщыным ехьэлIауэ, сыту жыпIэмэ, абы къыщIихыну рудар зыхъумэжыныгъэмкIэ промышленностым зыубгъуауэ къыщагъэсэбэп. А псори къалъытэри, стратегие мыхьэнэшхуэ зиIэ унафэ къащтащ комбинатыр зэман кIэщIым къриубыдэу зэтегъэувэжыным теухуауэ, къыхигъэщхьэхукIащ КIуэкIуэ Юрий.
Кавказ Ищхъэрэм зегъэужьынымкIэ Корпорацэм нэхъ япэкIэ хэIущIыIу ищIауэ зэрыщытам ипкъ иткIэ Тырныауз комбинатыр зэтегъэувэжынымрэ ар лажьэу утIыпщынымкIэ инвестор нэхъыщхьэхэм ящыщщ «Ростех» къэрал корпорацэр, Урысейм Промышленностымрэ сатумкIэ и министерствэр, Кавказ Ищхъэрэм и IуэхухэмкIэ министерствэр.
«Российская газета» газетым къытехуа
тхыгъэхэм япкъ иткIэ.
